મનોવિજ્ઞાન કહે છે કે, ટોળું એક ખાસ પરિસ્થિતિઓમાં લોકોનો એક એવો સમૂહ છે જેમાં વ્યક્તિ પોતાની સમજશક્તિ, વિવેકભાન ખોઈ બેસે છે. તેનું સ્થાન સામૂહિક મનનું નિર્માણ લઈ લે છે અને તે એક ચોક્કસ દિશા તરફ ઢસડાતો જાય છે. ટોળામાં વ્યક્તિની ખુદની વિચારશક્તિ નાશ પામે છે. ટોળામાં પ્રબળ આવેશ હોય છે, જેમાં તમામ વ્યક્તિઓનો આવેગ એક સાથે કામ કરતો હોય છે. માટે વ્યક્તિ અનિચ્છાએ પણ તેમાં ખેંચાતો જ જાય છે અને ટોળાનો એક ભાગ બની જાય છે. ટોળામાં બુદ્ધિ, વિવેક, વિચાર કામ નથી કરતાં, બલ્કે આવેગ તેની ચરમસીમા પર હોય છે. એટલે કે ટોળું આવેગનું ધસમસતું પૂર છે અને પૂરમાં ટોળાને તણાઈ જવાનું હોય છે.